เงินบาทเปิดตลาด 30.86/89
ธนาคารกรุงศรีอยุธยา รายงาน เงินบาทเปิดตลาด 30.86/89 หลายปัจจัยยังกดดันให้เงินบาทแข็งค่าต่อ
10 ก.ย. 2553

ธนาคารกรุงศรีอยุธยา รายงาน เงินบาทเปิดตลาด 30.86/89 หลายปัจจัยยังกดดันให้เงินบาทแข็งค่าต่อ
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 30.86/89 บาท/ดอลลาร์ แข็งค่าลงอีกเล็กน้อยจากเมื่อวานเย็นที่ปิดตลาดที่ระดับ 30.89/91 บาท/ดอลลาร์ 
"ช่วงเปิดตลาดตอนแรกๆ เงินบาทไปทำ low ที่ 30.80 บาท/ดอลลาร์ แต่ล่าสุดมาอยู่ที่ 30.83/85 แล้ว แนวโน้มวันนี้ถ้า trend ยังไม่เปลี่ยนก็น่าจะแข็งค่าต่อได้เรื่อยๆ จนกว่าแบงก์ชาติจะมีมาตรการอะไรออกมา ซึ่งถ้าเป็นเช่นนั้นบาทก็จะกลับไปอ่อนค่า" นักบริหารเงิน ระบุ
สำหรับปัจจัยที่ยังกดดันให้เงินบาทเป็นไปในทิศทางแข็งค่า คือ นักลงทุนยังมองตามปัจจัยพื้นฐานที่แท้จริง เนื่องจากคาดว่าอัตราดอกเบี้ยของไทยจะปรับตัวเพิ่มขึ้นในช่วงปลายปีนี้ ทำให้เงินทุนยังน่าจะไหลเข้ามาในตลาดหุ้นเอเชียรวมทั้งตลาดหุ้นไทยต่อเนื่อง แม้เมื่อวานนี้นายกรัฐมนตรีจะออกมาส่งสัญญาณให้ธนาคารแห่งประเทศไทย(ธปท.) สามารถออกมาตรการเพื่อดูแลการไหลเข้า-ออกของเงินทุนได้ถ้ามีความจำเป็น
ส่วนความเคลื่อนไหวของสกุลเงินหลักต่างประเทศช่วงเปิดตลาดเช้านี้ เงินเยนอยู่ที่ระดับ 84.23/26 เยน/ดอลลาร์ ส่วนเงินยูโรอยู่ที่ระดับ 1.2649/2653 ดอลลาร์/ยูโร
นักบริหารเงิน คาดว่า เงินบาทวันนี้จะเคลื่อนไหวในกรอบ 30.75-30.90 บาท/ดอลลาร์ ทิศทางเงินบาทจะยังแข็งค่าต่อ และยังไม่มีปัจจัยไหนเข้ามาจะทำให้เงินบาทกลับด้านไปอ่อนค่าจนกว่า ธปท.จะมีมาตรการที่ชัดเจนออกมาดูแลค่าเงินบาท